钦定古今图书集成/明伦汇编/交谊典/第065卷 > 《上崔相公书》唐·吴武陵
## 钦定古今图书集成/明伦汇编/交谊典/第065卷 > 《上崔相公书》唐·吴武陵

月日谨白书相公阁下：“昔者获侍坐于东掖，窃闻馀
论，吾之行已略无遗事，独未能举贤士大夫于朝为
恨耳。武陵诚愚，不觉窃忭，以为明哲之达，必将与人
同，然，犹恨尔时相公未得行其志。今者镕铸生人，鼓
簧群物，九牧之士，倾耳而听，拭目而视，以为举善黜
恶，大尧之功，相公亦塞其望乎？昔者管夷吾致隰朋”、
甯戚、东郭牙、宾胥无、王子成于桓公，分职其务。且曰：
“欲理国者，则五子存焉；如将霸王，则夷吾在焉。盖不
欲专其能也。先相国居位旬朔，而所举者亦数十百
人。今不知相公所举阿谁？所黜阿谁？自秋徂春，非特
旬朔，岂天地无其人耶？将相公有所待耶？”或则曰：“明
主春秋鼎盛，方有所好，昇平之画，未可为也。”此又常
人之论，无足征者。夫人君病无所好，苟有所好，何为
不可？假若主好畋猎，则正人其无畋猎者乎？主好宴
游，则正人其无蹙踘拔河者乎？因好而志，事将潜化，
或以歌谣进，或以烹饪来，相公讵谓不然乎？今两河
馀寇，条贯未得，北虏踞慢，西戎猖蹶，三关可牧，五城
可理，河壖可田，运漕“可罢。相公岂独遗此而优游廊
庙，更以岁月取贤相之位，然后旄钺而出镇乎？生人
可怜，勋业可惜！伏惟相公越群士之胸臆，姑为踌蹰，
天下幸甚。”始从北来，得边隅之事，谨条别状，轻渎严
重。武陵再拜。